รองนายกรัฐมนตรี ติดตามการพัฒนาแหล่งน้ำ สร้างความมั่นใจให้ประชาชนและนักลงทุนในพื้นที่อีอีชี
พลเอก ประวิตร วงษ์สุวรรณ รองนายกรัฐมนตรี พร้อมคณะ ลงพื้นที่ติดตามความก้าวหน้าแผนการพัฒนาแหล่งน้ำและความพร้อมรับมือฤดูฝนปี 2564 ณ โครงการส่งน้ำและบำรุงรักษาประแสร์ อำเภอวังจันทร์ จังหวัดระยอง โดยมีนายชาญนะ เอี่ยมแสง ผู้ว่าราชการจังหวัดระยอง กล่าวต้อนรับ พร้อมรับฟังการบรรยายสรุป การดำเนินการตามมาตรการรับมือฤดูฝนในพื้นที่ภาคตะวันออกและภาพรวมการจัดการน้ำสนับสนุนอีอีซี ทิศทางการพัฒนาเศรษฐกิจกิจของอีอีชี รวมถึงความต้องการใช้น้ำ การบริหารจัดการน้ำในอนาคต จากหน่วยงานที่เกี่ยวข้อง จากนั้นลงพื้นที่เยี่ยมชมการทำงานของระบบและกดปุ่มเปิดการทำงานของเครื่องสูบน้ำ I สถานีสูบน้ำคลองสะพาน-อ่างเก็บน้ำประแสร์ รองนายกรัฐมนตรี กล่าวว่า การลงพื้นที่ครั้งนี้ เพื่อติดตามผลการดำเนินงานโครงการการพัฒนาแหล่งน้ำในพื้นที่ภาคตะวันออกและอีอีชี รวมถึงเน้นย้ำความพร้อมในการขับเคลื่อนมาตรการรับมือฤดูฝนปี 2564 เพื่อให้พื้นที่ภาคตะวันออกมีความมั่นคงเรื่องน้ำ โดยมอบหมายหน่วยงานที่เกี่ยวข้องดำเนินการใน 3 ประเด็นหลัก คือให้กระทรวงเกษตรและสหกรณ์และกระทรวงทรัพยากรธรรมชาติและสิ่งแวดล้อม หารือและกำหนดแนวทางร่วมกันถึงความเป็นไปได้ในการพัฒนาแหล่งน้ำขนาดใหญ่ในพื้นที่ รวมถึงเร่งดำเนินการเพิ่มน้ำต้นทุนโดยการพัฒนาระบบโครงข่ายน้ำต่างๆ ให้เป็นรูปธรรมโดยเร็วและการนิคมอุตสาหกรรมต้องจัดหาแหล่งน้ำสำรองของตนเอง พร้อมทั้งสนับสนุนให้ภาคเอกชนใช้น้ำแบบ 3R รวมถึงเร่งดำเนินการเพิ่มน้ำต้นทุนโดยจัดทำระบบเปลี่ยนน้ำทะเลเป็นน้ำจืด ซึ่งต้องดำเนินการอย่างประหยัดและคุ้มค่ามากที่สุด และให้ทุกหน่วยปฏิบัติตาม 10 มาตรการ รับมือฝนปี 2564 โดยเฝ้าระวังพื้นที่เสี่ยงน้ำหลาก รวมถึงวางแผนเก็บน้ำสำรองทุกแหล่งทั้งผิวดินและใต้ดินไว้รองรับในช่วงฤดูแล้งปีหน้า อย่างไรก็ตาม แม้ว่าสถานการณ์น้ำภาคตะวันออก ในปีนี้ถือว่าอยู่ในเกณฑ์ที่ไม่น่าเป็นห่วงนัก แต่ยังต้องเน้นย้ำทุกหน่วยงานบริหารจัดการน้ำให้เป็นไปตามแผน พร้อมสร้างการรับรู้ให้ประชาชนได้รับทราบอย่างทั่วถึง เพื่อเตรียมการรับมือและให้การสนับสนุนร่วมไปกับภาครัฐด้วยทั้งมาตรการระยะสั้น และต่อเนื่องในระยะยาวที่รัฐบาลมีแผนงานโครงการพัฒนาแหล่งน้ำและการจัดการน้ำรองรับเขตพัฒนาพิเศษภาคตะวันออก ทั้งภาคธุรกิจ ภาคอุตสาหกรรม การท่องเที่ยวและภาคการเกษตรโดยการหาแหล่งน้ำต้นทุนให้เพียงพอต่อความต้องการในพื้นที่ มีการดำเนินการตั้งแต่ปี 2563 – 2580 จำนวน 38 โครงการ ได้แก่ การสร้างแหล่งน้ำใหม่ ปรับปรุงแหล่งน้ำเดิม ก่อสร้างโครงข่ายน้ำใหม่ ปรับปรุงโครงข่ายน้ำเดิม ก่อสร้างระบบสูบกลับ ขุดคลอง/แก้มลิงพื้นที่ลุ่มต่ำ บ่อบาดาลอุตสาหกรรม สระเอกชน และการผลิตน้ำจืดจากทะเล เพื่อให้มีน้ำต้นทุนเพิ่มขึ้น 872 ล้าน ลบ.ม เพียงพอต่อการรองรับการพัฒนาอีอีชีในอนาคต